新樂府 賣炭翁	苦官市也
作者：白居易
朝代：唐

paragraphs: 賣炭翁，伐薪燒炭南山中。
滿面塵灰煙火色，兩鬢蒼蒼十指黑。
賣炭得錢何所營，身上衣裳口中食。
可憐身上衣正單，心憂炭賤願天寒。
夜來城上一尺雪，曉駕炭車輾冰轍。
牛困人飢日已高，市南門外泥中歇。
翩翩兩騎來是誰，黃衣使者白衫兒。
手把文書口稱敕，迴車叱牛牽向北。
一車炭，千餘斤，官使驅將惜不得。
半匹紅紗一丈綾，繫向牛頭充炭直。